CELEX: 62008CN0020
Language: sk
Date: 2008-01-22 00:00:00
Title: Vec C-20/08 P: Odvolanie podané 22. januára 2008 : Enercon GmbH proti rozsudku Súdu prvého stupňa (piata komora) z  15. novembra 2007 vo veci T-71/06, Enercon GmbH/Úrad pre harmonizáciu vnútorného trhu (ochranné známky a vzory)

29.3.2008   
            
            
               SK
            
            
               Úradný vestník Európskej únie
            
            
               C 79/19
            
         Odvolanie podané 22. januára 2008: Enercon GmbH proti rozsudku Súdu prvého stupňa (piata komora) z 15. novembra 2007 vo veci T-71/06, Enercon GmbH/Úrad pre harmonizáciu vnútorného trhu (ochranné známky a vzory)
   (Vec C-20/08 P)
   (2008/C 79/33)
   Jazyk konania: nemčina
   Účastníci konania
   
      Odvolateľka: Enercon GmbH (v zastúpení: R. Böhm a U. Sander, Rechtsanwälte)
   
      Ďalší účastník konania: Úrad pre harmonizáciu vnútorného trhu (ochranné známky a vzory) (ÚHVT)
   Návrhy odvolateľky
   
               —
            
            
               zrušiť rozsudok piatej komory Súdu prvého stupňa z 15. novembra 2007 (vec T-71/06),
            
         
               —
            
            
               vyhovieť návrhom odvolateľky predloženým Súdu prvého stupňa,
            
         
               —
            
            
               subsidiárne vrátiť vec Súdu prvého stupňa na ďalšie konanie,
            
         
               —
            
            
               zaviazať ÚHVT na náhradu trov konania.
            
         Odvolacie dôvody a hlavné tvrdenia
   Odvolateľka svojím prvým odvolacím dôvodom tvrdí, že bola porušená povinnosť odôvodnia rozhodnutia podľa článku 73 nariadenia č. 40/94 o ochrannej známke spoločenstva. Tak ani rozhodnutie odvolacieho senátu, ako ani napadnutý rozsudok Súdu prvého stupňa neuvádzali žiadne posúdenie alebo vysvetlenie týkajúce sa tvarov, ktoré ÚHVT alebo Súd prvého stupňa považuje za obvyklé na trhu, a akým spôsobom by sa mala prihlasovaná trojrozmerná ochranná známka odlišovať od obvyklých tvarov na trhu, aby mala rozlišovaciu spôsobilosť. V prípade neexistencie takého posúdenia alebo vysvetlenia, nevedno ako ÚHVT alebo Súd prvého stupňa mohli dôjsť k záveru, že prihlasovaná trojrozmerná ochranná známka nemá rozlišovaciu spôsobilosť.
   Svojím druhým odvolacím dôvodom odvolateľka tvrdí, že bol porušený článok 7 ods. 1 písm. b) nariadenia č. 40/94 o ochrannej známke spoločenstva, a to posúdením rozlišovacej spôsobilosti, ku ktorému mohlo dôjsť len prostredníctvom skreslenia skutočností Súdom prvého stupňa, ktoré mu boli predložené a ktoré majú byť preskúmané Súdnym dvorom. Na rozdiel od názoru Súdu prvého stupňa v napadnutom rozsudku, odvolateľka tvrdí, že prihlasovaná trojrozmerná ochranná známka má rozlišovaciu spôsobilosť, pretože sa značne odlišuje od tvarov, ktoré sú na trhu obvyklé, a nie je iba obmenou takýchto tvarov. Prihlasovaná trojrozmerná ochranná známka môže byť rozpoznaná príslušnou skupinou verejnosti, a preto je rozpoznateľná ako označenie pôvodu bez ohľadu na jej použitie a bez ďalšieho skúmania alebo uvažovania.